Predkladacia správa

	V rámci stanovenia finančných alokácií pre jednotlivé krajiny a prípravy štruktúry poskytovania oficiálnej rozvojovej pomoci a oficiálnej pomoci („official  development assistance“ ďalej len „ODA“, „official assistance“ ďalej len„OA“) Slovenskou republikou, predkladá minister zahraničných vecí SR na rokovanie vlády Národný program oficiálnej rozvojovej pomoci na rok 2003.

Pre bilaterálnu oblasť sa prioritné krajiny slovenskej ODA delia na programové - s vyšším objemom finančných prostriedkov a projektové - s limitovaným a nižším rozpočom. V súlade s pripravovanou Strednodobou koncepciou, boli Srbsko a Čierna Hora stanovená ako programová krajina; Albánsko, Bosna a Hercegovina, Macedónsko, Keňa, Sudán, Mozambik, Uzbekistan, Tadžikistan, Kirgizsko, Kazachstan a Mongolsko sú projektové krajiny, v ktorých majú aj slovenské mimovládne organizácie viaceré rozvojové aktivity. Afganistan má z dôvodu medzinárodného záväzku SR osobitné postavenie. 

V multilaterálnej oblasti patrí medzi priority zahraničnej politiky SR v oblasti rozvojovej pomoci pokračovanie v aktívnom pôsobení v medzinárodných organizáciách, osobitne v Organizácii Spojených národov (OSN) a prehlbovanie užšej spolupráce s Regionálnou kanceláriou Rozvojového programu OSN v Bratislave.

Prílohou materiálu je Smernica pre poskytovanie oficiálnej rozvojovej pomoci („Smernica“) s cieľom stanovenia postupu, vymedzenia vzájomnej súčinnosti a upresnenia kompetencií jednotlivých subjektov, útvarov ministerstva a zodpovedných zamestnancov pri poskytovaní oficiálnej rozvojovej pomoci. Smernica ďalej definuje a upravuje pravidlá pri hospodárení s finančnými prostriedkami a majetkom nadobudnutým z nich pri realizácií Národného programu ODA v súlade s § 6 zákona NR SR č. 303/1995 o rozpočtových pravidlách. Smernica pre poskytovanie ODA bola v súlade s § 16 ods. c) cit. zákona zaslaná na posúdenie a schválenie MF SR. Na základe pripomienkového konania boli články Smernice pre poskytovanie ODA č. 29 a 30 spojené a číslovanie po nich upravené. 

Vzhľadom na v súčasnosti sa rozvíjajúce kapacity MZV SR sa realizácia Národného programu ODA v roku v roku 2003 a blízkej budúcnosti navrhuje v úzkej spolupráci s Poručníckym (Trust) fondom UNDP a Bratislava Belehrad fondom. Obidvom fondom bude predchádzať podpísanie všeobecnej dohody o rozvojovej spolupráci so Srbskom a Čiernou Horou, ako aj s Rozvojovým programom OSN. Finančné memorandá upravia alokáciu pomoci na rok 2003, v roku 2004 a v ďalších rokoch sa predpokladá iba podpisovanie príslušných finančných memoránd. S prihliadnutím na skutočnosť, že finančné memorandum môže mať trvanie dlhšie ako jeden rok, môžu obidva fondy spravovať finančné prostriedky viacerých finančných memoránd. 

Inštitucionálne dobudovanie pre novú agendu vlády SR na gesčnom MZV SR si v terajšej etape vyžiada rozšírenie počtu systemizovaných miest o šiestich pracovníkov od 1. 7. 2003. Personálne pokrytie týchto nárokov sa uskutoční z interných rezerv MZV SR.

Rozpor ohľadom návrhu nových systemizovaných miest s MF SR bol prerokovaný 26.5.2003 na zasadaní Koordinačného výboru pre oficiálnu rozvojovú pomoc. Dňa 16.6.2003 sa uskutočnilo ďalšie rokovanie ŠTAT2 MZV SR so ŠTAT1 a ŠTAT2 na MF SR a dňa 24. 6 . 2003 po rokovaní ministra ZV a ministra financií bolo prijaté rozhodnutie riešiť personálne zabezpečenie novej agendy na MZV SR z jeho vnútorných rezerv.

Nové znenie materiálu obsahuje iba úpravu materiálu v zmysle vyriešeného rozporu z MF SR a zapracovanie pripomienky MF SR do článku č. 1 Smernice pre poskytovanie ODA.